Waarsêery - www.bybelkennis.co.za
by Mitch Kalp · Published 31/07/2012 · Updated 28/09/2014
Waarsêery – Francois Malan
Ek weet nie of daar al iets geskryf is oor waarsêery nie. Saul roei diesulkes uit maar in sy nood besoek hy die Heks van Endor en versoek dat Samuel vir hom moet verskyn. Sommige kenners sê dit was 'n demoon ander reken dat God dit uitsonderlik toegelaat het om vir Saul te wys dat Hy klaar is met hom. Soms lyk die demoonstorie vir my reg maar dan profeteer "Samuel" dat Saul en sy twee seuns die volgende dag by Hom sal wees. Saul en sy seuns sterf inderdaad en dit bevestig die tweede siening waarna ek hierbo verwys. Wil u dalk help met 'n verduideliking, Asb
Waarsêery was bekend in die Midde-Ooste en is ook beoefen deur Israeliete wat nie op die Here vertrou het nie, ten spyte van die Here se uitdruklike afwysing daarvan.
Eksodus 22:18 'Jy mag nie 'n towenares laat lewe nie.' Met 'towenares' word verwys na iemand wat haar met okkulte sake inlaat, verborge, geheime, bonatuurlike sake.
Deuteronomium 18:9-14: 'Wanneer jy in die land kom wat die Here jou God aan jou sal gee,
moet jy nie die afskuwelike praktyke van daardie nasies aanleer nie…Daar mag nie 'n besweerder by jou wees nie en ook nie 'n towenaar of iemand wat voortekens lees, of 'n goëlaar of 'n slangbesweerder, of iemand wat geeste om inligting vra en dooies raadpleeg nie. Die Here het 'n afsku van elkeen wat hierdie soort ding doen. Trouens dit is juis oor dié afskuwelike praktyke van die Kanaäniete dat die Here jou God hulle in jou belang gaan verdryf. Jy moet opreg wees voor die Here jou God. Hierdie nasies wat jy gaan verdryf, luister na towenaars en besweerders. Maar die Here jou God verbied jou om dit te doen.'